Radijska oprema, koja je obuhvaćena područjem primjene Direktive o radijskoj opremi, ne podliježe direktivama 2014/35/EU i 2014/30/EU, no ona mora biti sukladna bitnim zahtjevima iz tih direktiva s obzirom na to da se u članku 3. stavku 1. Direktive o radijskoj opremi upućuje na bitne zahtjeve iz tih direktiva.

3.1.Obavijest o mjerama za prenošenje

Člankom 49. stavkom 1. Direktive o radijskoj opremi propisano je da države članice do 12. lipnja 2016. donose i objavljuju zakone i druge propise potrebne za usklađivanje s ovom Direktivom (tj. s Direktivom o radijskoj opremi). One odmah dostavljaju tekst tih mjera Komisiji.

Do srpnja 2016. 14 država članica dostavilo je obavijesti o svojim nacionalnim mjerama za prenošenje. Stoga je Europska komisija u srpnju 2016. poslala službenu opomenu ostalim državama članicama (njih 14) koje nisu postupile u skladu s člankom 49. stavkom 1. Do kraja 2017. sve su države članice dostavile obavijest o jednom ili više nacionalnih akata koji se navodi kao nacionalne mjere za prenošenje. Stoga je Direktiva o radijskoj opremi prenesena u svim državama članicama te su zatvoreni svi spisi o povredi koji se odnose na članak 49. stavak 1. Direktive o radijskoj opremi. Informacije o postupcima zbog povrede koji su uslijedili dostupne su, za svaku pojedinu državu članicu, u bazi podataka Komisije .

Službe Komisije nisu zaprimile nikakve pritužbe o problemima prouzročenima s obzirom na slobodu kretanja radijske opreme koja je već sukladna Direktivi o radijskoj opremi, a koji su proizašli iz zakašnjelog prenošenja Direktive o radijskoj opremi.

3.2.Primjena u državama EGP-a i EFTA-e

Direktiva o radijskoj opremi primjenjiva je u državama EGP-a i EFTA-e (Norveška, Island i Lihtenštajn) jer je Odlukom Zajedničkog odbora EGP-a ugrađena u Sporazum o EGP-u te su je te države nakon toga prenijele u svoja nacionalna prava.

Švicarska je prilagodila svoje nacionalno zakonodavstvo koje je ekvivalentno Direktivi o radijskoj opremi. U skladu s time, poglavlje 7. Priloga I. Sporazumu o međusobnom priznavanju koji je sklopljen između EU-a i Švicarske, koji je stupio na snagu 1. lipnja 2002. , izmijenjeno je kako bi se odražavalo novu pravnu stečevinu EU-a i ekvivalentno švicarsko zakonodavstvo.

3.3.Ocjenjivanje sukladnosti

Službe Komisije u svibnju 2015. poslale su svim državama članicama dopis kojim su ih pozvale da započnu prijavljivati svoja tijela za ocjenjivanje sukladnosti na temelju Direktive o radijskoj opremi, pod uvjetom da su prenesene odgovarajuće odredbe Direktive o radijskoj opremi. U tom je dopisu istaknuto i da će se 13. lipnja 2017. (tj. nakon završetka prijelaznog razdoblja koje je predviđeno člankom 48. Direktive o radijskoj opremi) povući prijave za tijela prijavljena na temelju direktive koja je stavljena izvan snage.

Do završetka prijelaznog razdoblja (tj. do 12. lipnja 2017.) prijavljeno je 61 tijelo, do kraja 2017. prijavljena su još četiri tijela, a do kraja travnja 2018. ukupno je prijavljeno 70 takvih tijela.

Nisu zabilježeni nikakvi posebni problemi s obzirom na prijavu tijela za ocjenjivanje sukladnosti na temelju Direktive o radijskoj opremi. Osim toga, Komisija nikada nije primila nikakve informacije o tome da su prijavljena tijela preopterećena ili da ne mogu izvršavati svoje zadaće. Iako je došlo do kašnjenja s objavom usklađenih normi (pojedinosti o tome navode se u odjeljku 4) te je kao posljedica toga bilo potrebno uključiti prijavljeno tijelo za posebne zahtjeve, Komisija ipak nije primila nikakve informacije u kojima bi se upućivalo na to da su ta tijela preopterećena.

Direktiva o radijskoj opremi direktiva je s novim pristupom. Uglavnom se temelji na sustavu EU izjave o sukladnosti, kojom se proizvođače obvezuje na certificiranje vlastitih proizvoda i održavanje tehničke dokumentacije, u pogledu sukladnosti proizvoda s primjenjivim zahtjevima, radi inspekcijskog pregleda koji provode tijela za nadzor.

U posebnim i iznimnim situacijama zahtijeva se uključivanje treće strane (u ovom slučaju, prijavljenog tijela). Međutim, proizvođači su u prošlosti često tražili potvrdu prijavljenog tijela kad bi primijenili odgovarajuće usklađene norme, čak i kad ona nije bila potrebna. Tek treba vidjeti hoće li usklađivanje postupaka za ocjenjivanje sukladnosti s novim zakonodavnim okvirom potaknuti proizvođače da potvrdu prijavljenog tijela traže samo u posebnim situacijama koje su predviđene Direktivom što će dovesti do smanjenja administrativnih troškova.

Detaljnim kriterijima koji su utvrđeni u Direktivi o radijskoj opremi, a koje tijela za ocjenjivanje sukladnosti moraju ispuniti, nastoji se osigurati dostatna i ujednačeno visoka razina učinkovitosti tih tijela. Na temelju sporazuma o međusobnom priznavanju sklopljenih s nizom država proizvođači mogu ostvariti korist od pristupa širem tržištu.

Resorna skupina prijavljenih tijela, Udruženje za sukladnost s Direktivom o radijskoj opremi (REDCA), pridonosi učinkovitoj provedbi predmetnog zakonodavstva u suradnji s odborom koji je osnovan na temelju Direktive o radijskoj opremi, tj. Odborom za ocjenjivanje sukladnosti i nadzor tržišta telekomunikacija (TCAM) te olakšava usklađivanje praksi ocjenjivanja sukladnosti. Udruženje REDCA surađuje s relevantnim organizacijama kao što su Europski institut za telekomunikacijske norme (ETSI), Odbor za elektroničke komunikacije (ECC) i skupina za upravnu suradnju (ADCO RED). Poznato je da se dosljednom primjenom postupaka za ocjenjivanje sukladnosti olakšava ostvarivanje otvorenog i konkurentnog tržišta u cijeloj Europi.

3.4.Nadzor tržišta (sukladnost i bolja suradnja)